Návrh ROZHODNUTIE EURÓPSKEHO PARLAMENTU A RADY o uvoľnení prostriedkov z Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/016 IT/Agile, Taliansko) /* COM/2013/0120 final */





DÔVODOVÁ SPRÁVA Bod 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[1] umožňuje uvoľnenie prostriedkov z Európskeho fondu na prispôsobenie sa globalizácii (fond EGF) prostredníctvom nástroja flexibility s ročným stropom 500 miliónov EUR nad rámec príslušných okruhov finančného rámca. Pravidlá, ktoré sa uplatňujú na finančné príspevky z fondu EGF, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2]. 30. decembra 2011 Taliansko predložilo žiadosť EGF/2011/016 IT/Agile o finančný príspevok z fondu EGF v dôsledku prepúšťania v podniku Agile S.r.l., ktorý pôsobí v odvetví informačných a komunikačných technológií (IKT) v Taliansku. Po dôkladnom preskúmaní tejto žiadosti Komisia v súlade s článkom 10 nariadenia (ES) č. 1927/2006 dospela k záveru, že sú splnené podmienky na poskytnutie finančného príspevku podľa tohto nariadenia. ZHRNUTIE ŽIADOSTI A ANALÝZA Základné údaje: || Referenčné č. EGF || EGF/2011/016 Členský štát || Taliansko Článok 2 || písm. a) Hlavný podnik || Agile S.r.l. Dodávatelia a výrobcovia, ktorí sú odberateľmi hlavného podniku || 0 Referenčné obdobie || 22. 9. 2011 – 22. 12. 2011 Začiatok poskytovania personalizovaných služieb || 15. 3. 2012 Dátum žiadosti || 30. 12. 2011 Počet prepustených pracovníkov počas referenčného obdobia || 1 257 Počet pracovníkov prepustených pred referenčným obdobím a po ňom || 0 Celkový počet oprávnených prepustených pracovníkov || 1 257 Prepustení pracovníci, ktorí sa pravdepodobne zúčastnia na týchto opatreniach || 856 Výdavky na personalizované služby (v EUR) || 5 458 115 Výdavky na poskytovanie podpory z fondu EGF[3] (v EUR) || 218 000 Výdavky na poskytovanie podpory z fondu EGF (v %) || 3,84 Celkový rozpočet (v EUR) || 5 676 115 Príspevok z fondu EGF (65 %) (v EUR) || 3 689 474 1. Žiadosť bola Komisii predložená 30. decembra 2011 a do 2. októbra 2012 bola doplnená o dodatočné informácie. 2. Žiadosť spĺňa podmienky na poskytnutie prostriedkov z EGF stanovené v článku 2 písm. a) nariadenia (ES) č. 1927/2006 a bola predložená v lehote 10 týždňov stanovenej v článku 5 uvedeného nariadenia. Súvislosť medzi prepúšťaním a veľkými zmenami v štruktúre svetového obchodu v dôsledku globalizácie alebo celosvetovej finančnej a hospodárskej krízy 3. Na účely preukázania súvislosti medzi prepúšťaním pracovníkov a celosvetovou finančnou a hospodárskou krízou Taliansko tvrdí, že na základe dostupných údajov[4] finančná kríza, najmä počas obdobia 2008/2009, výrazne prispela k spomaleniu v odvetví IKT. V rokoch 2005 až 2008 trh IKT v EÚ dosahoval ročnú mieru rastu viac ako 3 % (v roku 2007 v porovnaní s predchádzajúcim rokom vzrástol o 6,8 %), zatiaľ čo v roku 2009 došlo v podobe záporného rastu vo výške 2,4 % k zvráteniu tohto trendu. Tento klesajúci trend pokračoval aj v roku 2010 (– 1 %). Odvetvie IKT v Taliansku sa vyvíjalo podobne ako v celej EÚ. Kríza však mala na uvedené odvetvie výrazný dosah a záporný rast dosiahol – 4,2 % v roku 2009 a – 2,5 % v roku 2010 v porovnaní s príslušnými predchádzajúcimi rokmi. 4. Dôsledky celosvetovej hospodárskej a finančnej krízy zasiahli trh informačných technológií v EÚ mimoriadne tvrdo. V roku 2009 sa objem obchodu znížil o 20 mld. EUR, čo predstavuje pokles o – 5,4 % v porovnaní s predchádzajúcim rokom. Tento pokles ukončil vzostupný trend obdobia rokov 2005 – 2008, počas ktorého sa objem obchodu neustále zvyšoval, až kým v roku 2008 nedosiahol 359 mld. EUR. Pokles trhu IT postihol tak pododvetvie hardvéru a technickej pomoci, ako aj pododvetvie softvéru a služieb. V porovnaní s rokom 2008 pododvetvia hardvéru a technickej pomoci v roku 2009 klesli o 7,6 % na úrovni EÚ a o 10 % v Taliansku, zatiaľ čo pododvetvia softvéru a služieb zaznamenali pokles o 4 % v EÚ a o 5,6 % v Taliansku. 5. Vo svojom hodnotení žiadosti EGF/2010/012 Noord Holland ICT[5] už Komisia spomenula vplyv hospodárskej a finančnej krízy na podniky pôsobiace v odvetví IKT. Tieto argumenty sú naďalej platné. 6. Výrazný pokles odvetvia IKT v Taliansku obzvlášť ťažko zasiahol spoločnosť Agile S.r.l., talianskeho poskytovateľa služieb v oblasti informačných technológií. Účinky celosvetovej finančnej a hospodárskej krízy sa prejavili vtedy, keď spoločnosť Agile prebudovávala svoju obchodnú stratégiu tým, že prechádzala od ponuky služieb call centra na miestnej úrovni k poskytovaniu integrovaných služieb IT na multiregionálnej úrovni. V kontexte poklesu sa úsilie podniku a potrebné investície ukázali byť nedostatočné na dosiahnutie cieľov rastu spoločnosti Agile, čo malo za následok ťažké straty a napokon aj platobnú neschopnosť s následným prepúšťaním. Dôkaz o počte prepustených pracovníkov a splnenie kritérií článku 2 písm. a) 7. Taliansko predložilo túto žiadosť podľa intervenčných kritérií článku 2 písm. a) nariadenia (ES) č. 1927/2006, v ktorom sa vyžaduje prepustenie najmenej 500 pracovníkov v období štyroch mesiacov v jednom podniku v členskom štáte vrátane pracovníkov prepustených u dodávateľov a výrobcov, ktorí sú odberateľmi daného podniku. 8. V žiadosti sa uvádza 1 257 prepustených pracovníkov v spoločnosti Agile S.r.l. počas referenčného obdobia od 22. septembra 2011 do 22. decembra 2011. Všetky uvedené údaje o počte prepustených pracovníkov sa vypočítali podľa článku 2 ods. 2 tretej zarážky nariadenia (ES) č. 1927/2006. Komisia dostala potvrdenie, ktoré sa vyžaduje na základe článku 2 ods. 2 tretej zarážky, že ide o skutočný počet prepustených pracovníkov. Vysvetlenie nepredvídateľnej povahy tohto prepúšťania 9. Spoločnosť Agile bola založená v januári 2004 v rámci skupiny Getronics. Mala sídlo v Potenze (Basilicata), poskytovala služby call centra a mala asi 170 zamestnancov. 10. Spoločnosť Eutelia SpA bola založená v roku 2003 ako výsledok fúzie spoločností IT Plug SpA a Edisontel SpA. Hlavnou obchodnou činnosťou novej spoločnosti bolo poskytovanie služieb v oblasti pevných telekomunikačných sietí a internetových služieb. V roku 2006 spoločnosť Eutelia SpA, ktorá už bola jedným z piatich najväčších poskytovateľov týchto služieb v Taliansku, získala podnik Getronics Solutions Italia SpA (dcérsku spoločnosť podniku Olivetti Sistemi približne s 1 600 zamestnancami) a Bull Italia SpA (450 zamestnancov) ako súčasť stratégie spoločnosti zameranej na diverzifikáciu činností v odvetví IT a na začatie poskytovania integrovaných služieb IT (hlas, dáta, internet, hardvér a softvér). Na konci roka 2008 v rámci prerozdelenia úloh a personálu medzi podnikmi skupiny Eutelia prešli činnosti v oblasti IT, ako aj 1 922 zamestnancov do podniku Agile, ktorý Eutelia ovládala od nadobudnutia spoločnosti Getronics. 11. Talianske orgány tvrdia, že spoločnosť Agile prejavovala dôveru vo svoju budúcnosť dokonca aj za nepriaznivých okolností v období recesie. Pokles v odvetví IT, ktorý bol výraznejší, než sa očakávalo, a sprísnenie úverových podmienok, ktoré nasledovalo po hospodárskej a finančnej kríze – pričom obidve okolnosti bolo ťažké predvídať – však znamenali dodatočnú záťaž pre podnik, ktorý nedokázal nájsť ziskové riešenie a v roku 2010 vstúpil do konkurzného konania. Identifikácia prepúšťajúcich podnikov a pracovníkov, ktorým je pomoc určená 12. Žiadosť sa týka 1 257 pracovníkov prepustených zo spoločnosti Agile S.r.l. 13. Rozpis prepustených pracovníkov: Kategória || Počet || Percentuál-ny podiel Muži || 889 || 70,72 Ženy || 368 || 29,28 Občania EÚ || 1 254 || 99,76 Občania nečlenských krajín EÚ || 3 || 0,24 Od 15 do 24 rokov || 1 || 0,08 Od 25 do 54 rokov || 955 || 75,97 Od 55 do 64 rokov || 300 || 23,87 Nad 64 rokov || 1 || 0,08 14. 43 pracovníkov má dlhotrvajúci zdravotný problém alebo postihnutie. 15. Rozdelenie podľa pracovných kategórií: Kategória || Počet || Percentuál-ny podiel Odborníci || 377 || 29,99 Technici a odborní pracovníci || 457 || 36,36 Administratívni pracovníci || 263 || 20,92 Prevádzkoví zamestnanci v službách a obchode || 160 || 12,73 16. V súlade s článkom 7 nariadenia (ES) č. 1927/2006 Taliansko potvrdilo, že sa uplatňovala politika rovnosti žien a mužov a nediskriminácie a že sa bude ďalej uplatňovať aj počas rôznych etáp poskytovania podpory z EGF, a najmä v rámci prístupu k nemu. Opis príslušného územia a jeho orgánov a zainteresovaných strán 17. Prepustení pracovníci spoločnosti Agile sú rozptýlení na väčšine územia Talianska. Dotknuté sú územia 12 z 19 talianskych regiónov: Piemonte (Piemont), Lombardia (Lombardsko), Veneto (Benátsko), Emilia-Romagna, Toscana (Toskánsko), Umbria, Lazio, Campania (Kampánia), Puglia (Apúlia), Basilicata, Calabria (Kalábria) a Sicilia (Sicília). 18. Hlavnými zúčastnenými stranami sú regionálne orgány dotknutých regiónov[6], ako aj odbory Federazione Impiegati e Operai Metallurgici FIOM-CGIL, Federazione Italiana Metalmeccanici FIM-CILS, Unione Italiana Lavoratori Metalmeccanici UILM-UIL, Unione General dei Lavoratori Metalmeccanici UGL-Metalmeccanici a Unione Italiana Lavoratori communicazione UILCOM-UIL. Očakávané účinky prepúšťania na miestnu, regionálnu alebo celoštátnu zamestnanosť 19. Počas troch rokov 2008 až 2010 sa miera nezamestnanosti v Taliansku zvýšila zo 6,8 % na 8,5 %. V ôsmich z dvanástich dotknutých regiónov však jej zvýšenie presiahlo celoštátny priemer o 1,9 % až 2,6 %. V roku 2010 sa v mierach nezamestnanosti opäť prejavila tradičná rozdvojenosť medzi regiónmi stredného a severného Talianska na jednej strane, ktorých miery nezamestnanosti zodpovedajú celoštátnemu priemeru a pohybujú sa medzi 5 % až 9 % (napr. Lombardsko 5,7 %, Emilia-Romagna a Benátsko 5,8 %, Piemont 7,7 % a Lazio 9,4 %), a južnými regiónmi, v ktorých sú miery nezamestnanosti až o 6 % vyššie ako celoštátny priemer (napr. Kalábria 12,1 %, Basilicata 13,1 %, Kampánia 14,2 % a Sicília 14,8 %). Pracovníci prepustení zo spoločnosti Agile ešte viac zhoršia súčasnú nestabilnú situáciu v oblasti zamestnanosti najmä v južných regiónoch, v ktorých sú vyhliadky na hospodárske oživenie menej optimistické. Koordinovaný balík personalizovaných služieb, ktorý sa má financovať, a rozpis predpokladaných nákladov naň vrátane jeho doplnenia o opatrenia financované zo štrukturálnych fondov 20. Všetky tieto opatrenia v kombinácii vytvárajú koordinovaný balík personalizovaných služieb zameraných na opätovné začlenenie pracovníkov do trhu práce: – Poradenstvo týkajúce sa zamestnania a hodnotenie zručností: tieto služby zahŕňajú súbor štruktúrovaných pohovorov a cielené nástroje, ako sú napríklad analýza zručností a profil zamestnateľnosti, ktoré sú zamerané na určenie oblastí, kde pracovníci môžu zlepšiť svoje zručnosti a kde im môže byť poskytnutá podpora pri vymedzení pracovných cieľov. Prostredníctvom hodnotenia zručností pracovníci získavajú pomoc pri určovaní vlastných zručnosti a zisťovaní možností súvisiacich s ich vlastnými záujmami, ako aj pri stanovení realistického plánu kariéry. Pracovník a poradca sa zaoberajú otázkami, ako sú príležitosti, záujmy, analýza pohnútok a očakávaní. V nadväznosti na tieto hodnotenia sa vypracuje súhrnný dokument, v ktorom sa zhrnú zručnosti pracovníka, jeho individuálny projekt a plán činností. Toto opatrenie sa poskytne všetkým pracovníkom. Keďže sa však v regiónoch Sicília a Piemont použijú na financovanie nákladov súvisiacich s týmto opatrením namiesto spolufinancovania z fondu EGF iné zdroje a aby nedošlo k skresleniu priemerných nákladov na pracovníka, bývalí pracovníci spoločnosti Agile, ktorí žijú v týchto dvoch regiónoch, nie sú vo finančnej tabuľke zaradení medzi cieľových pracovníkov tohto konkrétneho opatrenia. – Sprievodné služby: tieto služby sa týkajú tvorby, realizácie a nadväzných opatrení personalizovanej podpory vrátane koučingu. Pracovníci vo svojich individuálnych balíkoch získajú kombináciu opatrení podľa svojich osobitných potrieb. Vďaka postupu koučingu počas celého priebehu poskytovania podpory z EGF sa zabezpečí, aby tieto balíky v prípade potreby bolo možné upraviť. – Pomoc pri preradení na iné miesto a hľadaní zamestnania: opatrenie zahŕňa vytvorenie personalizovanej stratégie vlastnej propagácie a činností na hľadanie zamestnania vrátane vyhľadávania miestnych a regionálnych pracovných príležitostí. Pracovníkom sa poskytuje pomoc zameraná na to, aby sa uchádzali o prácu vo firmách zapojených do opatrenia, a podpora v priebehu výberového konania. V prípade potreby pracovníci dostanú osobitnú odbornú prípravu s cieľom pomôcť im pri prijímaní ponúk na zamestnanie v príslušných firmách. – Odborná príprava a zlepšenie zručností: prepustení pracovníci buď dostanú návrh s ponukou rôznych druhov odbornej prípravy alebo poukaz na absolvovanie odbornej prípravy v priemernej hodnote 2 100 EUR, ktorý môžu využiť v procese svojej odbornej prípravy. Poukaz možno využiť v kvalifikovanej inštitúcii odbornej prípravy, vo firme, kde sa prepustený pracovník po prijatí do zamestnania rekvalifikuje, alebo vo firme, ktorá poskytuje odbornú prípravu priamo na pracovisku. Pracovník rozhodne o spôsobe využitia poukazu na absolvovanie odbornej prípravy, ktorý je pevne spojený s individuálnym procesom jeho opätovného zamestnania. – Postgraduálne vzdelávanie: pracovníci, ktorí by chceli doplniť svoje vysokoškolské vzdelanie o postgraduálne štúdium, dostanú príspevok vo výške 6 000 EUR určený na úplnú/čiastočnú úhradu poplatkov za postgraduálne štúdium. – Podpora podnikania: opatrenie zahŕňa odbornú prípravu a/alebo podporu v podobe koučingu pri plánovaní nových podnikateľských činností pre prepustených pracovníkov s podnikateľskými nápadmi. Osobitné činnosti odbornej prípravy pre pracovníkov, ktorí si chcú založiť vlastný podnik, budú zahŕňať prvky ako plánovanie, štúdie uskutočniteľnosti, prípravu podnikateľských plánov a získavanie financií. – Príspevok na novovzniknuté podniky: pracovníci, ktorí si založia vlastné podniky, dostanú 5 000 EUR ako príspevok na úhradu nákladov na založenie podniku. – Vedenie po opätovnom začlenení do práce: v záujme predchádzania problémom, ktoré môžu vzniknúť v novom zamestnaní, a pomoci pracovníkom usadiť sa na pracovnom mieste budú pracovníkov opätovne začlenených do zamestnania viesť mentori. – Príspevok na novoprijatého zamestnanca: táto platba poskytuje výhodu prepusteným pracovníkom tým, že uľahčí ich opätovné zamestnanie v inej spoločnosti s pracovnou zmluvou na určitý čas alebo s trvalou pracovnou zmluvou. Prijímajúci podnik dostane 2 000 EUR na pracovníka pri jeho opätovnom zamestnaní s pracovnou zmluvou na určitý čas v trvaní najmenej 12 mesiacov a do 6 300 EUR na pracovníka pri jeho opätovnom zamestnaní s trvalou pracovnou zmluvou). Počiatočná suma poskytnutá na opätovné zamestnanie s trvalou pracovnou zmluvou sa zvýši o 3 000 EUR pri prijatí zamestnanca so zdravotným postihnutím. – Príspevky na osobitné výdavky: opatrenie zahŕňa dva typy príspevkov. 1) Príspevok pre pracovníkov, ktorí sa starajú o osoby na nich odkázané: pracovníci, ktorí sa starajú o osoby na nich odkázané (deti, staršie osoby alebo osoby so zdravotným postihnutím), môžu dostať príspevok do výšky 1 000 EUR na výdavky na starostlivosť o osoby na nich odkázané, ktorý je podmienený účasťou na opatreniach. Účelom je pokryť dodatočné náklady pracovníkov, ktorí sa starajú o iné osoby, aby sa mohli zúčastniť na odbornej príprave alebo ďalších opatreniach. 2) Príspevok na výdavky vyplývajúce z dochádzania: pracovníkom, ktorí sa zúčastňujú na opatreniach, sa ako príspevok na výdavky vyplývajúce z dochádzania buď uhradia výdavky, ktoré im vznikajú z dochádzania, alebo dostanú paušálnu sumu v rozsahu od 150 EUR do 1 000 EUR v závislosti od vzdialenosti pri dochádzaní a od počtu dní, počas ktorých sa zúčastňujú na opatreniach. – Príspevok na hľadanie zamestnania: pracovníci, ktorí sa aktívne zúčastňujú na opatreniach financovaných z EGF, dostanú mesačný príspevok na hľadanie zamestnania v priemernej výške 500 EUR. Príspevok sa stanoví pomerne na základe počtu dní, počas ktorých sa pracovník zúčastnil na opatreniach. – Príspevok na výdavky pri zmene bydliska: pracovníci, ktorí prijmú pracovnú ponuku vyžadujúcu si zmenu bydliska, dostanú príspevok do výšky 4 000 EUR na úhradu nevyhnutných výdavkov. Tento príspevok sa bude vyplácať ako jednorazový príspevok pri predložení dokladov o vzniknutých výdavkoch. 21. Výdavky na poskytovanie podpory z EGF, ktoré sú uvedené v žiadosti v súlade s článkom 3 nariadenia (ES) č. 1927/2006, sa vzťahujú na prípravné, riadiace a kontrolné činnosti, ako aj na informácie a propagáciu. 22. Personalizované služby, ktoré predstavili talianske orgány, sú aktívnymi opatreniami trhu práce v rámci oprávnených činností vymedzených v článku 3 nariadenia (ES) č. 1927/2006. Talianske orgány odhadujú celkové náklady na tieto služby na 5 676 115 EUR, z čoho výdavky na personalizované služby tvoria 5 458 115 EUR a výdavky na poskytovanie podpory z fondu EGF 218 000 EUR (t. j. 3,84 % z celkovej sumy). Celková výška príspevku požadovaného z EGF je 3 689 474 EUR (65 % z celkových nákladov). Opatrenia || Odhadovaný počet pracovníkov, ktorým je pomoc určená || Odhadované náklady na príslušného pracovníka (v EUR)* || Celkové náklady (EGF a spolufinancovanie zo strany členského štátu) (v EUR)** Personalizované služby (článok 3 ods. 1 nariadenia (ES) č. 1927/2006) Poradenstvo týkajúce sa zamestnania a hodnotenie zručností (Orientamento professonale e bilancio delle competence) || 613 || 470 || 288 232 Sprievodné služby (Servizi di accompagnamento) || 282 || 351 || 98 982 Pomoc pri preradení na iné miesto a hľadaní zamestnania (Outplacement e assistenza alla ricerca attiva) || 815 || 655 || 534 115 Odborná príprava a zlepšenie zručností (Voucher formativo / formazione professionalizzante ) || 839 || 2 171 || 1 821 488 Postgraduálne vzdelávanie (Voucher fruizione di master) || 15 || 6 000 || 90 000 Podpora podnikania (Assistenza all'autoimprenditorialità) || 319 || 421 || 134 200 Príspevok na založenie podniku (Bonus per la creazione di impressa) || 17 || 5 000 || 85 000 Vedenie po opätovnom začlenení do práce (accompagnamento al lavoro) || 282 || 264 || 74 448 Príspevok na novoprijatého zamestnanca (Incentivo all'assunzione) || 123 || 5 724 || 704 000 Príspevky na osobitné výdavky (Voucher di conciliazione) || 159 || 815 || 129 650 Príspevok na hľadanie zamestnania (indennità per la ricerca attiva) || 773 || 1 894 || 1 464 000 Príspevok na výdavky pri zmene bydliska (Bonus per la mobilità territoriale) || 9 || 3 778 || 34 000 Medzisúčet – personalizované služby || || 5 458 115 Výdavky na poskytovanie podpory z fondu EGF (článok 3 ods. 3 nariadenia (ES) č. 1927/2006) Prípravné činnosti || || 21 800 Riadenie || || 94 200 Informácie a propagácia || || 30 000 Kontrolné činnosti || || 72 000 Medzisúčet – výdavky na poskytovanie podpory z fondu EGF || || 218 000 Odhadované náklady spolu || || 5 676 115 Príspevok z fondu EGF (65 % celkových nákladov) || || 3 689 474 (*) Aby nebolo potrebné uvádzať údaje na desatinné miesta, odhadované náklady na pracovníka sa zaokrúhlili. Zaokrúhľovanie však nemá žiadny vplyv na celkové náklady na každé opatrenie, ktoré zostávajú rovnaké ako v žiadosti predloženej Talianskom. (**) Z dôvodu zaokrúhľovania celkové sumy nepredstavujú presný súčet jednotlivých uvedených položiek. 23. Taliansko potvrdzuje, že opísané opatrenia dopĺňajú činnosti financované zo štrukturálnych fondov a že bude predchádzať akémukoľvek dvojitému financovaniu. Dátum (dátumy), od ktorého (ktorých) sa začali alebo sa plánujú začať personalizované služby pre príslušných pracovníkov 24. Taliansko začalo príslušným pracovníkom poskytovať personalizované služby zahrnuté do koordinovaného balíka navrhnutého na spolufinancovanie z fondu EGF 15. marca 2012. Tento dátum preto predstavuje začiatok obdobia oprávnenosti na každú pomoc, ktorú možno poskytnúť z fondu EGF. Postupy konzultácií so sociálnymi partnermi 25. Ako to ustanovujú vnútroštátne právne predpisy, rokovania s odborovými zväzmi uvedenými v odôvodnení 18, pokiaľ ide o riadenie mimoriadneho administratívneho postupu, sa uskutočnili na ministerstve hospodárskeho rozvoja. 26. Ministerstvo práce ako riadiaci orgán podporilo využitie EGF na posilnenie už existujúcich opatrení aktívnej politiky trhu práce. Prezentácie o kritériách pre prístup k EGF a o možnostiach pre pracovníkov, ktorí môžu čerpať z poskytovaných prostriedkov, sa konali 26. októbra 2011 a 24. novembra 2011. Myšlienka žiadosti o podporu z EGF našla na obidvoch stretnutiach širokú odozvu u odborových zväzov. Zapojenie odborových zväzov, a to najmä na miestnej úrovni, sa v záujme podpory prepustených pracovníkov prostredníctvom opatrení prispôsobených ich skutočným potrebám ukázalo ako kľúčový prvok počas fázy plánovania. V tomto ohľade sa uskutočnili dve stretnutia na celoštátnej úrovni 21. januára 2012 a 29. mája 2012 na ministerstve hospodárskeho rozvoja a technické stretnutie sa konalo 12. apríla 2012 na ministerstve práce. 27. Talianske orgány potvrdili, že požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania, boli splnené. Informácie o opatreniach, ktoré sú povinné podľa vnútroštátnych právnych predpisov alebo kolektívnych zmlúv 28. Pokiaľ ide o kritériá uvedené v článku 6 nariadenia (ES) č. 1927/2006, talianske orgány vo svojej žiadosti: · potvrdili, že finančný príspevok z fondu EGF nenahrádza opatrenia, za ktoré sú zodpovedné spoločnosti na základe vnútroštátnych právnych predpisov alebo kolektívnych zmlúv; · preukázali, že týmito opatreniami sa poskytuje podpora jednotlivým pracovníkom a nemajú sa použiť na reštrukturalizáciu spoločností alebo sektorov; · potvrdili, že na uvedené oprávnené činnosti sa neprijíma pomoc z iných finančných nástrojov EÚ. Systémy riadenia a kontroly 29. Taliansko oznámilo Komisii, že finančný príspevok sa bude riadiť takto: Ministerio del lavoro e delle politiche sociali – Direzione Generale per le Politiche attive e Passive del lavoro (MLPS – DG PAPL) je riadiacim a certifikačným orgánom, ako aj orgánom auditu (MLPS – DG PAPL Ufficio A ako riadiaci orgán, MLPS – DG PAPL Ufficio B ako certifikačný organ a MLPS – DG PAPL Ufficio C ako orgán auditu). Osem regionálnych orgánov [v regiónoch Emilia-Romagna, Lazio, Lombardia (Lombardsko), Piemonte (Piemont), Toscana (Toskánsko), Umbria, Veneto (Benátsko) a Sicilia (Sicília)] bude plniť úlohu sprostredkovateľských orgánov pre riadiaci orgán. Financovanie 30. Na základe žiadosti Talianska je navrhovaný príspevok z fondu EGF na koordinovaný balík personalizovaných služieb (vrátane výdavkov na poskytnutie podpory z EGF) 3 689 474 EUR, čo predstavuje 65 % celkových nákladov. Výška prostriedkov, ktoré Komisia v rámci fondu navrhuje vyčleniť, vychádza z informácií poskytnutých Talianskom. 31. Vzhľadom na maximálnu možnú výšku finančného príspevku z fondu EGF podľa článku 10 ods. 1 nariadenia (ES) č. 1927/2006, ako aj vzhľadom na možnosti prerozdelenia rozpočtových prostriedkov Komisia navrhuje uvoľniť z fondu EGF celkovú uvedenú sumu, ktorá sa vyčlení v rámci okruhu 1a finančného rámca. 32. Pri tejto navrhnutej výške finančného príspevku zostane viac ako 25 % maximálnej ročnej sumy vyčlenenej pre EGF k dispozícii na pridelenie počas posledných štyroch mesiacov roka, ako sa vyžaduje v článku 12 ods. 6 nariadenia (ES) č. 1927/2006. 33. Komisia predložením tohto návrhu na uvoľnenie prostriedkov z fondu EGF začína zjednodušený postup trialógu v súlade s bodom 28 Medziinštitucionálnej dohody zo 17. mája 2006, aby sa v rámci obidvoch zložiek rozpočtového orgánu dosiahla dohoda o potrebe použiť fond EGF a o požadovanej sume. Komisia vyzýva tú z dvoch zložiek rozpočtového orgánu, ktorá na príslušnej politickej úrovni dosiahne dohodu o návrhu na uvoľnenie prostriedkov ako prvá, aby o svojich zámeroch informovala druhú zložku rozpočtového orgánu a Komisiu. V prípade nesúhlasu jednej z dvoch zložiek rozpočtového orgánu sa zvolá oficiálne zasadnutie trialógu. 34. Komisia predkladá samostatne žiadosť o prevod s cieľom zahrnúť do rozpočtu na rok 2013 osobitné viazané rozpočtové prostriedky v súlade s bodom 28 Medziinštitucionálnej dohody zo 17. mája 2006. Zdroj platobných rozpočtových prostriedkov 35. Prostriedky z rozpočtovej položky EGF sa použijú na úhradu sumy 3 689 474 EUR potrebnej v súvislosti s predloženou žiadosťou. Návrh ROZHODNUTIE EURÓPSKEHO PARLAMENTU A RADY o uvoľnení prostriedkov z Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/016 IT/Agile, Taliansko) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[7], a najmä na jej bod 28, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[8], a najmä na jeho článok 12 ods. 3, so zreteľom na návrh Európskej komisie[9], keďže: (1) Európsky fond na prispôsobenie sa globalizácii (ďalej len „EGF“) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní do trhu práce. (2) Rozsah pôsobnosti EGF bol rozšírený v prípade žiadostí podaných od 1. mája 2009 do 30. decembra 2011, aby zahŕňal podporu pre pracovníkov, ktorí boli prepustení v priamom dôsledku celosvetovej finančnej a hospodárskej krízy. (3) Medziinštitucionálna dohoda zo 17. mája 2006 umožňuje uvoľniť prostriedky z EGF v rámci ročného stropu vo výške 500 miliónov EUR. (4) Taliansko podalo 30. decembra 2011 žiadosť o uvoľnenie prostriedkov z EGF v súvislosti s prepúšťaním v podniku Agile S.r.l. a do 2. októbra 2012 ju doplnilo o ďalšie informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 3 689 474 EUR. (5) Prostriedky z EGF by sa preto mali uvoľniť na účely poskytnutia finančného príspevku v súvislosti so žiadosťou Talianska, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2013 sa uvoľnia prostriedky z Európskeho fondu na prispôsobenie sa globalizácii (EGF) s cieľom poskytnúť sumu 3 689 474 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] Ú. v. EÚ C 139, 14.6.2006, s. 1. [2] Ú. v. EÚ L 406, 30.12.2006, s. 1. [3] V súlade s článkom 3 ods. 3 nariadenia (ES) č. 1927/2006. [4] Assinform – Talianske združenie informačných a komunikačných technológií (www.assinform.it). [5] KOM(2010) 685 v konečnom znení. [6] Regione Emilia-Romagna – Direzione Regionale Cultura, Formazione e Lavoro – Servizio Lavoro, Regione Lazio – Direzione Regionale Formazione e Lavoro – Dipartimento Programmazione Economica e Sociale, Regione Lombardia – Direzione Generale Occupazione e Politiche del Lavoro – Unità organizzativa Lavoro – Struttura Tutela del lavoro e interventi per il reimpiego, Regione Piemonte – Direzione Istruzione, Formazione Professionale e Lavoro - Settore Politiche per l'Occupazione e per la Promozione dello Sviluppo Locale, Regione Siciliana – Assessorato Regionale della Famiglia, delle Politiche Sociali e del Lavoro – Dipartimento Lavoro; Regione Toscana – Direzione Generale Competitività del Sistema Regionale e Sviluppo delle Competenze – Settore Lavoro, Regione Umbria – Direzione Regionale Programmazione, Innovazione e Competitività dell'Umbria – Ambito di Coordinamento: Impresse e Lavoro a Regione Veneto – Direzione Lavoro. [7] Ú. v. EÚ C 139, 14.6.2006, s. 1. [8] Ú. v. EÚ L 406, 30.12.2006, s. 1. [9] Ú. v. EÚ C [...], [...], s. [...].